পুরনো বাড়ি সংস্কার করতে গিয়ে বেরিয়ে এল এক প্রাচীন সুড়ঙ্গ। ঘটনাটি ঘটেছে হাওড়া ডোমজুড়ের কোলোরায়। ঘটনাকে ঘিরে এলাকায় চাঞ্চল্য ছড়ায়। এই ঘটনা ছড়িয়ে পড়তেই বাড়ির সামনে এসে জড়ো হচ্ছেন হাজার হাজার মানুষ। 
শোনা যায়, প্রাচীন কালে এই বাড়িটি ছিল জমিদার সরকার পরিবারের। যদিও তার পরে বেশ কয়েক বার বাড়িটির মালিকানায়য় হস্তান্তর হয়। বর্তমানে মনোরঞ্জন হালদার তাঁর পরিবার নিয়ে এই বাড়িতে থাকেন। তাঁর পরিকল্পনা ছিল, এই বাড়িকে ভেঙে বহুতল নির্মাণ করবেন। সেই ব্যাপারেই চলছিল বাড়ি ভাঙার কাজ। 
 
 

শ্রমিকরা বাড়ি ভাঙতে গিয়ে দেখতে পান, বাড়ির নীচে একটি লম্বা সুড়ঙ্গ রয়েছে। আর সেই সুড়ঙ্গ দিয়ে পৌঁছে যাওয়া যায় বাড়ির কয়েকটি ঘরে। শুধু তাই নয়, সুড়ঙ্গটি এমন ভাবে বানানো, যাতে সহজে কোনও মানুষ সেখান দিয়ে যাতায়াত করতে পারেন। 
সুড়ঙ্গের খোঁজ মিলতেই পরিবারকে এই কথা জানান শ্রমিকরা। এলাকায় গুজব ছড়ায় যে, ওই সুড়ঙ্গের মধ্যেই পাওয়া গিয়েছে ঘড়া ভর্তি সোনার মোহর। এই গুজব ছড়াতেই প্রায় ১০০০ মানুষ এসে সেখানে ভিড় করেন। যদিও কোনও মোহর ভর্তি ঘড়া পাওয়া যায়নি। কয়েকটি সাবেকী পাথরের থালা বাটি ও ইত্যাদি সাংসারিক কাজে লাগে এমন সামগ্রী পাওয়া গিয়েছে। এই জিনিসগুলি আপাতত পুলিশ উদ্ধার করেছে। মানুষের ভিড় নিয়ন্ত্রণ করতে বাড়িটির সামনে পুলিশ পিকেট বসানো হয়েছে। 
 

 
স্থানীয়দের থেকেই জানা যায়, বিপ্লবী রাসবিহারী বসুর বোনের বিয়ে হয়েছিল সরকার জমিদার বাড়িতে। স্বাধীনতার আগে ইংরেজদের হাত থেকে বাঁচতে বোনের বাড়িতে এসে এই সুড়ঙ্গেই গা ঢাকা দিতেন রাসবিহারী বসু। সকাল হতেই আবার এই সুড়ঙ্গ দিয়েই বাড়িটি থেকে বেরিয়ে যেতেন তিনি।
এই সুড়ঙ্গ উদ্ধার হওয়ার পরে বাড়ি ভাঙার কাজ স্থগিত রাখার নির্দেশ দিয়েছে প্রশাসন। এ ছাড়া প্রত্নতত্তবিদদের এই খবর দেওয়া হয়েছে। তাঁরা এসে বিষয়টি খতিয়ে দেখার পরেই এই রহস্যের সমাধান হবে মনে করা হচ্ছে।